#TietoaPerhehoidosta -kampanjamateriaali

**Kampanja-aika:** 10-14.3.2025

**Teema:** **Toimeksiantosopimuksen tekeminen**

**Pääviesti: Huolella laadittu toimeksiantosopimus on onnistuneen perhehoidon perusta**

**Lisäviestit:** Olemme avanneet teemaa lisäviesteiksi, joiden avulla sinä voit myös avata ja perustella toimeksiantosopimuksen tekemisen tärkeyttä ennen perhehoidon alkamista.

Toimeksiantosopimus on tehtävä ennen perhehoidon alkamista, koska toimeksiantosopimuksella sosiaaliviranomainen siirtää hoidon ja huolenpidon tehtävän perhehoitajalle. #TietoaPerhehoidosta #toimeksiantosopimus

Toimintaohje on toimeksiantosopimuksen liite. Yhdessä ne muodostavat parin, joka on työväline niin perhehoitajalle kuin hyvinvointialueen työntekijälle. Toimintaohje on osa perhehoidon laadunvarmistusta. Sen avulla varmistetaan hyvän perhehoidon toteutuminen. #TietoaPerhehoidosta #toimeksiantosopimus

Viranomaisen tehtävä on olla huolellinen ja selittää kiireettömästi toimeksiantosopimuksen sisältö ja sen vaikutukset sekä perhehoitajalle että perheelle. Perhehoitajan pitää huolehtia siitä, että hän ymmärtää jokaisen sovittavan asian ja sen vaikutuksen juuri hänen arkeensa. #TietoaPerhehoidosta #toimeksiantosopimus

Toimeksiantosopimus on yksilöllinen sopimus, joka huomioi hoidettavan tarpeet ja perhehoitajan valmiudet. Sopimus voidaan neuvotella sisällöltään paremmaksi kuin minimitasoiseksi, joka on säädetty perhehoitolaissa tai kirjattu toimintaohjeessa. #TietoaPerhehoidosta #toimeksiantosopimus

Toimeksiantosopimuksen liitteenä oleva, sopimuksen solmimisajankohtana voimassa oleva perhehoidon toimintaohje on toimeksiantosopimuksen liite koko sopimuskauden ajan. #TietoaPerhehoidosta #toimeksiantosopimus

**Tietoa avuksesi oikean tiedon levittämisessä:**

Toimeksiantosopimus on virallinen, kahden osapuolen välinen asiakirja, jossa perhehoitaja ja sijoittava hyvinvointialue sopivat perhehoidosta. Viranomainen siirtää toimeksiantosopimuksella julkisen hallintotehtävän eli hoidon ja huolenpidon perhehoitajalle.

Perhehoitajaksi kaavaillusta henkilöstä tulee siis perhehoitaja vasta toimeksiantosopimuksen allekirjoittamisen myötä. Ennen tätä henkilöllä ei ole juridista asemaa suhteessa hoidettavaan. Siksi toimeksiantosopimus on tärkeää tehdä ennen hoidettavan muuttoa perhehoitoon.

Toimeksiantosopimus tehdään hyvinvointialueen ja perhehoitajan kesken. Perhehoitopalvelua eli perhehoitajien rekrytointia, valmennusta ja perhehoitajien tukea voi tuottaa myös yksityinen palveluntuottaja, jolloin perhehoitaja on toimeksiantosopimussuhteinen perhehoitaja yksityisen toimijan kautta. Vaikka perhehoitaja toimii yksityisen palveluntuottajan perhehoitajana, toimeksiantosopimus tehdään hyvinvointialueen ja perhehoitajan kesken.

Hyvä käytäntö on se, että kaikki osapuolet ovat läsnä toimeksiantosopimusta laadittaessa, jotta voidaan varmistua yhteisestä sopimussisällön ymmärtämisestä. Toimeksiantosopimuksen lisäksi perhehoitaja ja yksityisen palveluntuottaja voivat tehdä muun perhehoitoa koskevan sopimuksen, jonka asiasisältö ei ole ristiriidassa toimeksiantosopimuksen kanssa.

Toimeksiantosopimuksessa sovitaan asioista, joilla on vaikutusta paitsi hoidettavan myös koko perhehoitoperheen elämään. Tällainen asia on esimerkiksi perhehoitajan tuki, joka vaikuttaa koko perheeseen. On tärkeää, että perhehoitajan ja hänen perheensä elämään vaikuttamista asioista on keskusteltu ja sovittu toimeksiantosopimuksessa ennen kuin perhehoitaja ottaa tehtävän vastaan.

Toimeksiantosopimuksessa sovittavista asioista on säädetty perhehoitolain 10§:ssä. Toimeksiantosopimuksessa sovitaan:

1) perhehoitajalle maksettavan palkkion määrästä ja suorittamisesta;

2) perhehoidosta ja hoidon käynnistämisestä aiheutuvien kustannusten korvaamisesta sekä perhehoidossa olevan kalenterikuukausittaisten käyttövarojen maksamisesta;

3) perhehoidossa olevan yksilöllisistä tarpeista johtuvien erityisten kustannusten korvaamisesta;

4) hoidon arvioidusta kestosta;

5) perhehoitajan oikeudesta vapaaseen, vapaan toteuttamisesta sekä palkkion maksamisesta ja kustannusten korvaamisesta vapaan ajalta;

6 a) hyvinvointi- ja terveystarkastusten järjestämisestä;

6) perhehoitajalle annettavasta valmennuksesta, työnohjauksesta ja koulutuksesta sekä näiden toteuttamisesta;

7) toimeksiantosopimuksen irtisanomisesta;

8) tarvittaessa muista perhekotia ja perhehoitoa koskevista seikoista;

9) yhteistyöstä hyvinvointialueen ja perhehoitajan kesken.

Toimeksiantosopimuksessa voidaan viitata sopimisen aikaan voimassa olevaan perhehoidon toimintaohjeen sisältöön siten, että kaikkea ei tarvitse yksityiskohtaisesti kirjata toimeksiantosopimusasiakirjaan. Jos näin tehdään, on toimintaohje toimeksiantosopimuksen liite ja se on yksilöitävä eli toimeksiantosopimukseen on kirjattava tunnistetieto siitä, mikä toimintaohje on juuri tämän sopimuksen liite.

Toimeksiantosopimus on yksilöllinen, ja sitä tehdessä otetaan huomioon hoidettavan tarpeet sekä perhehoitajan valmiudet vastata perhehoidettavan tarpeisiin. Toimeksiantosopimuksessa ei voi sopia perhehoitolain säätämää alittaen. Toimintaohje toimeksiantosopimuksen liitteenä on ikään kuin laatulupaus, minimitaso perhehoitoa järjestettäessä; yksilölliseen harkintaan perustuvassa toimeksiantosopimuksessa voidaan siis sopia asioita paremmin kuin toimintaohjeeseen on kirjattu. Tästä esimerkkinä vaikkapa perhehoitajan vapaan määrä: joskus lisävapaa saattaa mahdollistaa vaativahoitoisemmankin lapsen tai aikuisen hoitamisen perhehoidossa.

Toimeksiantosopimus on hyvä tehdä yhdessä keskustellen ja neuvotellen, jotta kaikista sovittavista asioista ja niihin liittyvistä seikoista olisi mahdollisuus keskustella. Hyvä käytäntö on, että perhehoitaja tutustuu ennen toimeksiantosopimusneuvottelua sekä perhehoidon toimintaohjeeseen että toimeksiantosopimusluonnokseen. Toimeksiantosopimusta ja siitä neuvottelemista kannattaa valmistella samaan tahtiin kuin sijoitustakin. Näin varmistetaan, että toimeksiantosopimus ehditään neuvotella ennen sijoitusta. Viranomaisen tehtävä on olla huolellinen ja selittää kiireettömästi toimeksiantosopimuksen sisältö ja sen vaikutukset koko perheeseen. Perhehoitajan tulee huolehtia siitä, että hän ymmärtää jokaisen sovittavan asian ja sen vaikutuksen hänen arkeensa.

Ensimmäinen toimeksiantosopimus saattaa olla perhehoitajalle yksittäinen ja ainutlaatuinen sopimistilanne, ja on tärkeää ymmärtää mihin hän sitoutuu allekirjoittaessaan sopimuksen. Joskus voi olla tarkoituksenmukaista sopia, toimeksiantosopimus tarkistetaan kolmen kuukauden kuluttua, jos hoidettavan tarpeista ei ole paljon tietoa.

Lisämateriaalia teemasta löydät täältä:

<https://perhehoitoliitto.fi/tietoa-perhehoidosta/perhehoidon-toimeksiantosopimus/>